Likatsin 16 (Art. 16). Nilá ti slakgkán nak ixtachixkuwit, ixlitalakgapasni, ixputawilh, ixkapsnat usu ixtakgchipawalin, watayá xla katatsokgnI tamapakgsin xla tayanit mapakgsiná, nemá lichiwinán chu makamajá xatuku xlikana xla lilakkaxtlawatilhat.
Nilá chutá walikán tachipanat watayá mapakgsiná xaputsananín xawá nilakapulanít talakapun xlakata akgtúm talakgalhín nemá tapakgsin chuná wan, xataxokgon talakgalhin amá tapatin xalikstu chu tawilana xlilakgapaskán nemá tamalakatsukí xlakata lanít amá talakgalhín chu xakxlakán aná wanít xlakata xayawakanít tlawalh usu pakgtanulh nak ixlitalhkatayan.|Mapakgsiná nemá natlawá akgtúm xamatixtúm xaputsananín xalichipanat, nawalí ti patima nak ixmakán makgatanksaná, nipala tsiná namakgapalá chu wa nalitawakakgó talipawat. Pala nichuná naláj tuku wanchá anú namaxokgonikán talakgalhín xla tapakgsin takgxtakgajni.|Katiwayachixkú tlan nachipá amá tiku liyawakanít akxni tlawama akgtúm talakgalhin usu akxni tlawakgonitá, namakamastá tunkán nak ixmakán mapakgsiná nemá lakatsú wi chu ja'é nachuná tunkán nak xla xapulakatunu Pumakgamakgtayán Xakakapulhuwa. Natawilá akgtúm lakgaputsokgni tunkán latá chipananka.|Watayá akxni liwaj taskinima, nemá chuná wi snun talakgalhín akxni chuná lhkawalí tapakgsín chu akxni xlalh xlakata xatikuliyawakanít, tlan natsalá nak xlitlawat talakkaxlán watayá akxni ninalá nak ixlakatín mapakgsiná xaputsamanín la xalimakglít kilhtamakú, niku usu chunatá, xapulakatunu Pumakgamakgtayán Xakakapulhuwa wa tlan nalitayá xatalipawan, namapakgsinán nachipakán, makanajlima chu kilhwama kajlipuwan nemá lilakpuwanikán xtatlawat.|Akxni liwaj taskinima usu liwaj tlawama, makgatanksaná nemá namakglhtinán xamakamastat xla tachín, tunkán nawanikán xlakata tachín qalhí ixlilakgtaxtut nimá kgalhí xla tapakgsin.|Mapakgsiná xaputsananín, latá skin Pumakgtayan Xakakapulhuwa xawá akxni wa amá xatlawananín talakgalhín, tlan limapakgsinankán lakgachipawalikán chatúm chixkú, la chi amá xawá xniku nemá lhkawalí tapakgsín, watayá nilá nakgapulá tipuxám chichiní, kaj wa akxni liwaj taskiní xlakata tlan nataxtú taputsán kamakgtakgalhkán tachixkuwit usu lilaktlanat xalimapakgsin, usu akxni anán tajikuanat xlakata ti malakapukanít ixtsalalh nak ixlitlawat talakkaxlan. Ja'é talaklhkawalín kilhtamakú tlan limakankán, watayá akxni xapulakatanu pumakgamakgtayán xakakapulhuwa makanajlí xlakata anán tu xlakata nemá litsukulh. Latá chi chuná namakgapalá talakgachipawalín nilá nakgapulá tatipuxám chichiní.|Xtlawananín talakgalhin litamakgachakgxí akgtúm talakkaxwilin xatalakgalhín lichatutu usu liwaká tachixkuwit, nemá tatlawá talakgalhín latá li'ama usu pajtsú, latá wan tapakgsin.|Nipala chatúm ti liyawakanít nalakgachipawalí xapulakatunu pumakgamakgtayan xalakapulhuwa liwaká tipuxamatsayán hora, xalikgalhikán xlakata nawankán kamakgxtakgka usu makamaxkikán mapakgsiná xaputsananín; ja'é xalikgalhikán tlan chunalitúm litawaká akxni amá tapakgsín liwanít wakg tiku akgskgawí tu amá lichiwinanchá nawalinikán xataxokgon talakgalhín wa chuná natlawá tapakgsín takgxtakgajni.|Wakg xamatixtúm liputsan, watayá mapakgsiná xaputsananín tlan limastá, nemá makgskín xapulakatunu Pumakgamakgtayan Xakakapulhuwa, nawán aná niku naputsankán, chixkú usu lakchixkuwín nemá nakachipakán xawá maklakaskinit nemá putsakán, watayá wa chi xalakapala makikán akxni lakgó xaskulunku lilakkaxlan, nak ixlakatinkán chatúy malulokgná nemá nakaputsá tiku lakgtanukanít usu pala nití putsalh, mapakgsiná nemá natlawá xalakapala.|Xalikstu talimakatsinín nilá kaslakgkán. Tapakgsín nawalí xataxokgón talakgalhín xatutayá tatlawat nemá lakgalhinanputún nak xalikstu chu xlikstu nemá piwatayá, akmaxtukanít akxni kalitlán mastá wi ti nemá napakgtanú aná. Mapakgaksiná nalakpulhká latá niku kichán ja'é, watayá akxni wi tamakatsinín nemá xla litayat akgtúm talakgalhín. Nikxni katimastaka talakaskín latá chiwinankán nimá nimatlaní tlan xatalipawat la lichiwinán limapakgsin.|Watiyá ja'é xamapakgsiná xaputsananín xalipulatamatni, nemá makgskín mapakgsiná xalipulatamatni nemá limaxkí tapakgsín usu xakpuxkuná xla xapulakatunu Pumakgamakgtayan Xakakapulhuwa xala nak lakatunu pulatamatni nemá lakgchán, tlan namastá talakaskín kgalhpakgtanut katuwaya tachiwin xalikstu. Wa chi xlakata, talipaw mapakgsiná namakanajlí chu makamaja xatamakanajlit tuku xlakata skin, kilhwama tu xlakata, tukuyá xlakata kgalhpakgtanut tiku amá xawá ixtamakgapalit. Mapakgsiná xaputsaná lipulatamatni nilá katimastalh talakaskín akxni wa amá xla litalhkayawan, akxilhná, tastanat, xatachixkuwin, xatachalhkatni usu xatalakpulhkawalin, nipala nak takgalhchiwín xla tachín xawá ixlikgawaná.|Xatatliwakglhat Putsananín natakgalhí makgatanksananín xalakatunu nemá natalakkaxtlawá xakalakapala, chu latá tlan, taskin xla li'akgskgalhin limapakgsin, maxkikán limakgxkatsin chu limakaskujnín xla taputsán xla mapakgsiná, nemá lakaskín xalakatitum putsaná, litamakgtayama ixlakgchanatkán xlakán tiku kaliyawakanít xawá xlakán tiku kamakgakatsankán usu ti katalatlawakanít. Taskiní natawilá tlan talakkaxwalín wakg xla talimakatsinit xlakán makgatanksananín xawá xapulakatunu Pumakgamakgtayan Xakakapulhuwa chu xamakgapitsín mapakgsinanín xalaktalipaw.|Kakgalhpakgtanulh nemá matlanikanít natakgokgé latá tu taskiní chu nimá nitawilana nak tapakgsín. Nimá litaxtunitanchá xtaakgalhpakgtanut nemá nitamaxtuyachá latá unú talakaskiní, nitú natakgalhí limakanajlit.|Mapakgsiná xalakpulhkawaliná tlan nalakgpaxialhnán nak ixchikikán xlakata nakanajlá, xlakata makgantaxtukanít tapakgsín tlanlatamat chu xamakgtakgalhnà xawá tliwakglhnaskín xatamasin likgalhtawakga xawá kapsnat nemá taskiní xlakata namakanajlikán xlakata kgalhakgaxmatka makgantaxtintapakgsin, natlawakàn latá wan tapakgsin nemá wa lakgchán, xawá xatamakanajlin talakkaxwilin xlakata litaputsan.|Talakgtsokgchán nemá tamakgchin nawán nak xla pumalakgachan nakawanikán xalikstu taputsanat, chu xatalaktayamin namapatinikán xlakata tapakgsin.|Akxni katapaxawán lamaka nipala chatún makgtakgalhnalilakgatum natanú xalikstu nak chiki akxni ni'ixliwakg ixtapuwán xapuchiná, chu nipala xatasakuán. Akxni lanikmaka makgtakgalhnalilakgatúm tlan tliwakglhnataskín pumákglhtata, putalakgxtun, liwat xawá tunu tu, latá talhkawalín nak tapakgsin xapulanikni.